《宋铙歌鼓吹曲 其九》
宋代·谢翱

帝命将臣，誓师于征。伯牙于庭，曰无刘我人。曲阿惟唐，以及豫章。

孽于南国，楚粤是疆。我师孔武，聿禽其王。始怒皋皋，将臣不怿。

曰如上命，即起予疾。弓韬于衣，刃以不血。收其石程，焚其侈淫。

视于丁宁，筈羽不饮。取其镈磬，以献于京。于庙告成，垓埏既平。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。